SKRIFTLIG FORESPØRGSEL P-3091/00

af Karla Peijs (PPE-DE) til Kommissionen

(25. september 2000)

Om: Den frivillige aftale, Kommissionen har foreslået, vedrørende sikkerheden i forbindelse med olietankere, som sejler i EU's farvande

Kommissionen har for nylig forelagt en pakke med forslag til EU-bestemmelser med henblik på forbedring af sikkerheden til søs. Kommissionen foreslog i sin meddelelse om sikkerhed til søs og olietransport en frivillig aftale med olieindustrien. I denne sammenhæng foreslår Kommissionen en indgående drøftelse mellem organisationer, der repræsenterer hovedaktørerne, som effektivt skærer igennem den nuværende lovgivningsprocedure.

Vil Kommissionen besvare følgende spørgsmål: Hvorfor er Europa-Parlamentet ikke blevet officielt underrettet om eller inddraget i Kommissionens igangværende bestræbelser på at nå frem til en frivillig aftale med olieindustrien vedrørende sikkerhed til søs efter udslippet fra olietankskibet Erika?

Hvilke garantier kan Kommissionen give for, at sådanne bestræbelser tager hensyn til Europa-Parlamentets og andre sektorer inden for det civile samfunds synspunkter?

Kan der være kohærens i det forhold, at en sådan frivillig aftale er indgået inden afslutningen af den igangværende lovgivningsprocedure på samme område?

Svar afgivet på Kommissionens vegne af Loyola de Palacio

(19. oktober 2000)

Kommissionen indikerede, at den ville fremme en frivillig aftale mellem parterne der beskæftiger sig med transport af olie til søs i dens meddelelse om sikkerhed til søs og olietransport af 21. marts 2000(1). I meddelelsens del 5. C blev det eventuelle indhold af en sådan aftale fremlagt. Meddelelsen var rettet til Europa-Parlamentet og Rådet. Europa-Parlamentet er således blevet officielt informeret om Kommissionens planer. Kommissæren med ansvar for transport har desuden diskuteret emnet i forbindelse med hendes mange fremmøder for Parlamentets udvalg om regionalpolitik, transport og turisme.

Der har siden meddelelsens vedtagelse fundet drøftelser sted med repræsentanter for tankskibsejere, klassifikationsselskaber, olieselskaber og oliehandelsfirmaer for at undersøge, om de var villige til at indgå visse frivillige tilsagn og dermed tilskynde dem til omgående at tage skridt til at forbedre sikkerheden til søs. Drøftelserne sigter mod en frivillig aftale mellem industriens repræsentanter, og hverken Kommissionen eller andre fællesskabsinstitutioner vil være parter i aftalen.

Dette arbejde undergraver ikke den igangværende lovgivningsprocedure og påvirker heller ikke Parlamentets lovgivningsmæssige beføjelser. Som det angives i ovennævnte meddelelse, vedrører den frivillige aftale primært områder, som ligger uden for lovgivningsrammerne, som f.eks. befragtningspraksis, effektiviteten af private inspektionsordninger, informationsudveksling og andet samarbejde mellem parterne. I sig selv er en frivillig aftale som beskrevet ovenfor desuden ikke juridisk bindende. Juridiske krav vil således gå forud for denne aftale i tilfælde af overlapning mellem aftalens bestemmelser og bestemmelserne i afledt fællesskabsret.

Hvad angår den aktuelle situation er drøftelserne stadig i den indledende fase. Sammenslutningerne for tankskibsejere, klassifikationsselskaber og oliehandelsfirmaer har accepteret Kommissionens invitation til at drøfte indholdet af en sådan forpligtelse, og man er endnu ikke nået til nogle konklusioner. Desværre accepterede olieselskaberne ikke Kommissionens indbydelse, men Kommissionen håber, at de vil tage deres stilling op til fornyet overvejelse og tilslutte sig drøftelserne i nær fremtid.

(1) KOM(2000) 142 endelig udg.